Viktor Orbán – Die laaste Kruisvaarder | Maroela Media
Die Hongaarse eerste minister, Viktor Orbán, kan beskou word as die laaste kruisvaarder wat Europa wil red van kulturele "selfmoord" deur 'n vloed van Moslem- en Afrika-immigrante. Die enigmatiese Orbán het in Oktober vanjaar gesê die doel van "donker magte" is om van Europa 'n multikulturele kontinent te maak en dié kontinent van sy Christelike waardes en nasionale identiteit te beroof. Orbán beskryf die "donker magte" in 'n Star Wars-anologie – en dui aan dat die "Empire" bestaan uit sinistere finansiële magte wat immigrasie gebruik om Europa tot 'n val te bring.
Orbán is nie bang om die sinistere finansiële magte by naam te noem nie – George Soros, 'n Hongaars-gebore filantroop en biljoenêr wat reeds jare vanuit die VSA globalisme befonds. Orbán noem Soros die meesterbrein van die gemengde Islamitiese Europa en die poppemeester wat die EU in Brussel beheer.
Orbán se stryd teen Afro-Moslem-immigrasie
Orbán het 'n punt beet. In 2015 het amper twee miljoen mense, meestal Moslems uit die Midde-Ooste, maar ook Afrikane, na Griekeland en Italië en daarna na Wes-Europa gestroom. Die meeste Moslems van Sirië, Irak en Afganistan het via Serwië deur Hongarye Wes-Europa ingesypel. Orbán bestempel die invloei van meestal manlike immigrante as 'n Moslem-inval. Die "vlugtelinge" het 'n enorme krisis vir Europa veroorsaak en tot ekonomiese en maatskaplike probleme gelei, insluitend 'n toename in misdaad en les bes, terrorisme. Orbán het op groot dele van Hongarye se grens met Serwië 'n muur (of eerder 'n heining) opgerig en in die proses die stroom van immigrante grootliks gekeer. Die EU-lidstate (Europese Unie) het, ten spyte van hewige kritiek teen Orbán, later herbesin oor die invloed van die immigrante en probeer nou om enige verdere massa-immigrasie te verhoed.
Orbán het bekendheid verwerf as teenstander van kommunisme toe hy as jong man in 1989 in 'n toespraak geëis het dat die Sowjet-unie sy troepe uit Hongarye moet onttrek. Orbán het daarna eerste minister van Hongarye geword vanaf 1998 tot 2002 (hy was slegs 35 toe sy konserwatiewe Fiatal Demokraták Szövetsége – oftewel Fidesz, die Alliansie vir Jong Demokrate) die regering gevorm het. Daarna was hy die leier van die opposisie voor Fidesz in 2010 herkies is en Orbán weer eerste minister geword het. Reeds in sy eerste termyn as eerste minister was Orbán onbeskaamd nasionalisties. Hy het Hongarye deel laat word van die Noord-Atlantiese Verdragsorganisasie (NAVO) om hom teen enige toekomstige Russiese aggressie te beskerm en het 'n "statuswet" aanvaar, wat beskerming, asook onderwys-, gesondheid- en welsynsteun bied aan drie tot vyf miljoen Hongare wat as minderhede in buurlande soos Roemenië, Slowenië en Kroasië woon.
Orbán se kruisvaart is eintlik teen die Westerse liberale staat, want volgens hom moet die staat 'n nasionale gemeenskap koester eerder as 'n staat gebaseer op individue. Hy aanvaar 'n staat moet burgerlike regte hê, maar beskou só 'n nasiestaat as "illiberal" (nie-liberaal) omdat dit vanuit 'n Christelike basis nasionale samehorigheid, kulturele eenheid en self-versorging aanmoedig. Met Orbán se versugting na 'n nie-liberale staat stel Orbán homself uiteraard bloot aan kritiek. Nie-liberale state, volgens 'n term wat 20 jaar terug deur Fareed Zakaria, 'n latere CNN-kommentator, uitgedink is, verwys na state wat nominaal demokraties voorkom deur verkiesings ensovoorts, maar in praktyk iets tussen demokraties en outoritêr is en nasionalisme bevorder. Voorbeelde van sulke lande is Rusland, Turkye en Singapoer.
Orbán is weens sy pro-nasionalistiese sieninge 'n teiken van die linksgesinde media in Europa en aktiviste insluitend Soros, wat die onwettige immigrasie na Europa ondersteun en aanmoedig. Orbán word in menige publikasie aangeval as 'n "mini-Wladimir Poetin", 'n anti-Semiet (weens sy minagting van die Joodse Soros) en (natuurlik) 'n rassis. Linkse politici in Europa noem hom ook voorspelbaar 'n "outokraat" en selfs 'n diktator. Ten spyte van die beskuldiging van anti-Semitisme teenoor Orbán, is die Israelse eerste minister, Benjamin Netanhayu, 'n goeie vriend en ondersteuner.
Hoewel Orbán redelik gewild is en die meerderheid steun in Hongarye geniet, is daar binnelands ook heelwat opposisie teen sy nasionalistiese agenda, sy skeptisisme teen die EU en die verwerping van die migrasie na Europa. Nietemin is die amptelike opposisie nog meer konserwatief as Fidesz. Die Jobbik party glo in "Hongarye vir die Hongare" en wil graag die EU verlaat. Orbán weier om Hongarye se kwota immigrante in te neem (die EU het besluit Europese state moet elk 'n bepaalde kwota van die nou meer as twee miljoen immigrante huisves).
As sulks beskou Orbán Sentraal-Europa as die laaste ligdraer van klassieke Westerse waardes en beskou hy die liberale, pro-Moslem- en immigrasiebeleid van Wes-Europa as 'n pad na selfvernietiging. Hongarye is deel van die Visegrád-groep, 'n groepering wat Sentraal-Europese lande insluit, naamlik Hongarye, die Tsjeggiese Republiek, Slowakye en Pole. Dié groep het almal deesdae pro-nasionalistiese (sentraal-regse) regerings. Hoewel almal sedert 2004 lede is van die EU, is hulle stadig maar seker besig om eerder 'n drukgroep binne die EU te vorm, grootliks weens hul eenderse sienings oor sekuriteit en immigrasie. Hoewel Hongarye met sy 10 miljoen inwoners eintlik klein en onbelangrik is in 'n globale konteks, verstaan Orbán dat Visegrád 'n sterk ekonomiese en politieke blok binne Europa verteenwoordig, met meer as 65 miljoen mense.
Al die Visegrád-lidlande het redelike homogene bevolkings en is hoofsaaklik Christene. Die Visegrád-lede vind aanklank by mekaar oor die immigrante-toestroming in Europa en 'n pro-nasionalisme, maar ook in terme van samewerking op militêre en ekonomiese gebied. Wes-Europese state het nog altyd 'n meerwaardige houding jeens hul armer sentrale EU-vennote gehad. Daar is sterk aanduidings dat die konserwatief-regse regering wat onlangs in Oostenryk aan bewind gekom het, dalk eersdaags deel wil word van Visegrád. Dalk kan die groepering 'n alternatief word teenoor die linksgesinde beleidsrigtings in die EU.
Orbán moes baie kritiek van sy EU-vennote verduur oor sy hardhandige hantering van die Moslem-immigrante-krisis nadat 700 000 in 2015 deur Hongarye na Duitsland gestroom het. Die bou van 'n 170 km-heining om die immigrante uit te hou was so suksesvol dat byna geen onwettige immigrant Europa tans deur Hongarye betree nie. Nou blyk dit dat selfs die EU-leierskap insien dat die instroming van die onwettige immigrante 'n reusemislukking was. Die opgang van nasionalistiese politieke bewegings in lande soos Nederland, Frankryk en Duitsland het politici skielik laat herbesin. Die EU-hoof, Jean-Claude Juncker, het aangedui dat die EU reeds maatreëls ingestel het om sy grense beter te bewaak, en immigrante van die Midde-Ooste en Afrika te keer voor hulle hul tuisgebiede verlaat. Ná Orbán basies die roete via Griekeland gesluit het met sy maatreëls, het onwettige immigrante steeds in hul duisende met klein bootjies in Italië geland en op vlugtelingstatus aangedring. Nou maak die EU seker immigrantebote word reeds in Libiese gebiedswater onderskep en teruggestuur.
Boedapest en die Alt-regses
Orbán bepleit dat Europa in twee sones verdeel moet word. 'n Wes-Europa wat graag 'n "gemengde" bevolking wil hê, kan dan met graagte immigrante inneem, maar Sentraal-Europa word 'n "immigrantvrye sone", wat verkies om eerder as homogene state te leef. Europa se Christen- en nasionale tradisies kan dan hier uitgeleef word. Orbán het vroeër vanjaar in 'n toespraak gevra dat "regte" vlugtelinge eerder na Hongarye moet emigreer: Duitsers, Nederlanders, Franse, Italianers en ander wat besig is om hul nasionale identiteit te verloor.
In werklikheid het reeds heelwat sulke nasionalistiese "vlugtelinge" na Hongarye, en meer spesifiek die hoofstad, Boedapest, getrek. Nasionaliste van Swede, Brittanje, die VSA, Frankryk en ander het reeds die Westerse liberalisme afgeskud en hul ideologiese tuiste in Hongarye gevind. Hongarye se koffiewinkels word deesdae besoek deur die sogenaame "Alt-regses" (oftewel 'n nuwe generasie konserwatiewes), wat Westerse globalisme verwerp en gesprekke aanknoop oor 'n nuwe wêreldorde, vry van die liberale "Open Society", soos deur George Soros bepleit. Blykbaar is hul ideologiese vader Alexander Dugin, 'n bebaarde Rus, meer bekend as "Poetin se eie Raspoetin". Lesers kan gerus meer lees oor Dugin se interessante (en soms oorlogsugtige) teorieë oor nasiestate en die onvermydelike val van die liberalisme, wat soos fascisme en kommunisme nou sy tyd uitgedien het.
Is dit moontlik dat 'n leier van 'n relatiewe klein landjie soos Hongarye die rewolusie teen 'n kragtige globalistiese en liberale wêreldorde kan lei? Dalk is dit te veel gevra en kan die "nie-liberalisme" van Orbán tot sy val lei, met die hulp van globaliste soos Soros. Nietemin lyk dit of Wes-Europa se fiksasie om multikulturele samelewings te vestig en die nasiestaat in die proses negeer, nuwe lewe en nasionalisme in Sentraal Europa geblaas het. Miskien kan die Visegrád-lande in die afsienbare toekoms 'n teenpool teen liberalisme in Europa vorm of minstens as 'n huisvesting vir die etno-nasionaliste dien.
Viktor Orbán, die laaste kruisvaarder, se rol hierin kan nie gering geskat word nie.
wel hy is reg en meeste europese en skandinawiese mense stem met hom saam , multi-kulti werk net eenvoudig nie , kyk maar na ons land , een groot gemors
Orban= 'n Heilige.
Soros= die antichris.
Dankie vir die uiters leersame artikel. Naas Vladimir Putin, nog n man van formaat wat nie deur liberalisme rondgewaai word nie.
Orban= 'n Heilige in my opinie. Soros gaan verloor, hy het onlangs sy laaste 8 miljard Dollar/pond? OP DESPERATE WYSE gestoot in sy "filantropiese organisasies" in. Dit blyk nie dat sy geld meer effektief is nie, die wereld is nou te wakker, "Ons, die Mense" het nou wakker geword. Senator Roy Moore gaan Alabama se Trump wees, en President Trump help om sy agenda te bevorder in die Senaat; en daar is ABSOLUUT niks wat Soros daaraan kan doen nie. Ek vermoed Soros se tantakels strek wyd in Suid-Afrika in; ook dit gaan nie werk nie, en globalisme en internasionalisme… Lees meer »